হয়তো এ-কালের কাব্যগুণসম্পন্ন সৃষ্টিতে যারা মগ্ন তাদের মধ্যে এমন প্রত্যয় জন্মেছে যে, কালবিচারে কালান্তরে আধুনিকতা মাত্রই তো উত্তর-আধুনিকতার (পোস্ট-মডার্নিজমের) ফসল। আধুনিকতা পেরিয়ে সময়ান্তরে (এক সময়কার দশকান্তরে) নব্য আধুনিকতা, যার নাম উত্তর-আধুনিকতা। এর ওপর তত্ত্ব চাপিয়ে উত্তর-আধুনিকতার পতাকা ওড়ালেই কি তা অতি-আধুনিক হয়ে যায়? কাব্যের আধুনিকতা বরাবরই কালান্তরের আধুনিকতা, কবিতার চরিত্রবদল নিয়ে আধুনিকতা, তাকে উত্তর বা দক্ষিণ, ডান বা বাম যাই বলি না কেন।